SAUK kry reddingsboei | Maroela Media
Minister Stella Ndabeni-Abrahams het die aankondiging gemaak nadat die openbare uitsaaier se bestuurspan Dinsdagoggend terugvoer gegee het aan die parlementêre portefeuljekomitee oor kommunikasie.
Madoda Mxakwe, uitvoerende hoof van die SAUK, het gesê die SAUK kan teen 31 Maart tegnies insolvent wees met 'n verlies van R568 miljoen vir die finansiële jaar.
Volgens Ndabeni-Abrahams sal die reddingsboei binne die volgende twee weke toegestaan word. Sy het gesê dit is in dié stadium nog nie duidelik hoeveel geld vir die SAUK gegee sal word nie, maar dat dit nie die R6,8 miljard sal wees wat die openbare uitsaaier gevra het nie.
Mxakwe het gesê die openbare uitsaaier ly weens "die totale verontagsaming van prosesse" onder die vorige bestuur.
Die gevolg van die finansiële krisis by die SAUK is dat inhoudsverskaffers weier om met die openbare uitsaaier in gesprek te tree aangesien hulle nie betaal word nie. Die SAUK het ook nie geld om die regte te koop om sportbyeenkomste uit te saai nie.
Die openbare uitsaaier kan ook nie roetine instandhouding by van sy geboue doen nie, wat gesondheid- en veiligheidsrisiko's inhou. Volgens berigte kan die SAUK ook nie waarborg dat werknemers aan die einde van die maand betaal gaan word nie.
Yolande van Biljon, die SAUK se finansiële hoof, het gesê die openbare uitsaaier bestuur sy finansies op 'n dag-tot-dag basis, maar dat hy die betaling van salarisse as prioriteit sien. Die SAUK se salarisrekening beloop sowat R240 miljoen per maand.
Van Biljoen het gesê indien die geld van die tesourie teen die einde van die maand betaal is, sal die openbare uitsaaier salarisse kan betaal.